b'\n_START_ARTICLE_\nIrlannin suuri n\xc3\xa4l\xc3\xa4nh\xc3\xa4t\xc3\xa4\n_START_PARAGRAPH_\nIrlannin suuri n\xc3\xa4l\xc3\xa4nh\xc3\xa4t\xc3\xa4 (engl. The Great Hunger, iiriksi An Gorta M\xc3\xb3r) oli perunaruton aiheuttama n\xc3\xa4l\xc3\xa4nh\xc3\xa4t\xc3\xa4 Irlannissa vuosina 1845\xe2\x80\x931852. Ruton vaikutukset olivat eritt\xc3\xa4in tuhoisat, sill\xc3\xa4 Irlannissa perunoita viljeltiin monokulttuurina. Seitsem\xc3\xa4n n\xc3\xa4l\xc3\xa4nh\xc3\xa4t\xc3\xa4vuoden aikana Irlannin v\xc3\xa4kiluku putosi 8 miljoonasta 5 miljoonaan. Miljoona ihmist\xc3\xa4 menehtyi n\xc3\xa4lk\xc3\xa4\xc3\xa4n ja tauteihin ja kaksi miljoonaa muutti siirtolaisiksi Englantiin, Australiaan, Yhdysvaltoihin ja muihin maihin. Irlannin suurta n\xc3\xa4l\xc3\xa4nh\xc3\xa4t\xc3\xa4\xc3\xa4 pidet\xc3\xa4\xc3\xa4n yhten\xc3\xa4 Irlannin historian merkitt\xc3\xa4vimmist\xc3\xa4 tapahtumista._NEWLINE_N\xc3\xa4l\xc3\xa4nh\xc3\xa4t\xc3\xa4\xc3\xa4 on pidetty joskus kansanmurhana (esimerkiksi New Jerseyn osavaltion kouluopetuksessa), sill\xc3\xa4 n\xc3\xa4lk\xc3\xa4vuosina Irlannista vietiin koko ajan ruokaa em\xc3\xa4maa Britanniaan ja Eurooppaan. T\xc3\xa4ysin keinotekoinen n\xc3\xa4l\xc3\xa4nh\xc3\xa4t\xc3\xa4 ei kuitenkaan ollut: peruna vastasi 60% Irlannin ruoantarpeesta, eik\xc3\xa4 edes kaiken viedyn ruoan j\xc3\xa4tt\xc3\xa4minen Irlantiin olisi t\xc3\xa4ytt\xc3\xa4nyt perunaruton aiheuttamaa aukkoa. Toisaalta viimeist\xc3\xa4\xc3\xa4n vuonna 1847 tuontivilja olisi kattanut saaren ruoantarpeen, mik\xc3\xa4li ruokaa olisi jaettu tehokkaasti ja tasapuolisesti, joten siit\xc3\xa4 eteenp\xc3\xa4in n\xc3\xa4l\xc3\xa4nh\xc3\xa4t\xc3\xa4\xc3\xa4 voidaan pit\xc3\xa4\xc3\xa4 keinotekoisena. Er\xc3\xa4\xc3\xa4n\xc3\xa4 syyn\xc3\xa4 whig-hallituksen puutteelliseen toimintaan oli laissez-faire -ideologia, jonka mukaan markkinoiden toimintaan ei saanut puuttua.'